Konstitusionele hof sê oor Kovsies-taalbeleidHoofgebou op die Bloemfontein-kampus van die Universiteit van die Vrystaat Foto: UV Facebook Die konstitusionele hof het Vrydag uitspraak gelewer in die aansoek wat deur AfriForum en Solidariteit voor die hof gebring is om verlof tot appèl teen ŉ hofuitspraak oor die Universiteit van die Vrystaat (UV) se taalbeleid wat Afrikaans as onderrigtaal uitskakel. Die hof het AfriForum en Solidariteit se aansoek van die hand gewys. AfriForum en Solidariteit het hulle na die konstitusionele hof gewend nadat die appèlhof in Maart vanjaar ten gunste van die UV se nuut aanvaarde taalbeleid beslis het waarvolgens Engels met infasering vanaf 2017 ten koste van Afrikaans die enigste primêre taal van onderrig word. Die appèlhof het destyds egter in sy uitspraak toegegee dat die stadige verwydering van die posisie van Afrikaans as taal van onderrig ŉ regmatige bron van kommer is en dat verskille oor die taalbeleid van die universiteit tot ingewikkelde grondwetlike vrae aanleiding gee. Dit was op grond hiervan dat die organisasies besluit het om hulle tot die konstitusionele hof te wend om die grondwetlikheid van die nuwe Kovsies-taalbeleid te betwis en aansoek te doen om verlof tot appèl teen die appèlhof se beslissing. AfriForum en Solidariteit het in hul aansoek aangevoer dat die UV-raad nie integrasie in klasverband en transformasie van die universiteit kan bereik deur Afrikaanse onderrig te skrap nie. Hoofregter Mogoeng Mogoeng het egter Vrydag in sy uitspraak daarop gewys dat alle Suid-Afrikaners die reg het tot tersiêre onderrig in ŉ amptelike taal van hul keuse, maar dat hierdie reg onderhewig is aan die redelike uitvoerbaarheid hiervan en dat hierdie kwessie van uitvoerbaarheid sentraal staan in AfriForum en Solidariteit se hofaansoek. “Dit sal onredelik wees om bewustelik of onbewustelik toe te laat dat sommige van ons mense onbelemmerde toegang tot onderrig en sukses het ten koste van ander as ŉ direkte gevolg van die reg tot onderrig in ŉ taal van jou keuse. Dít in omstandighede waar almal behoorlik onderrig kan word in een gemeenskaplike taal,” het Mogoeng gesê. “Op ŉ konsepsuele vlak kan dubbelmedium-onderwys bestaan sonder om ŉ onregverdige voordeel of rasse-diskriminasie, en sy uiters skadelike tendense, voort te sit. Indien dit so is, kan die reg tot onderrig in ŉ taal van jou keuse effektief toeganklik wees en geïmplementeer word. Die uitdaging kom egter ter sprake wanneer skaars hulpbronne gebruik word om voorsiening te maak vir ŉ klein hoeveelheid studente en sodoende vir hulle intensiewe, persoonlike en baie voordelige aandag te gee, terwyl ander studente in oorvol lesingslokale ingedruk word,” het hy gesê. “Wanneer toegang, integrasie en rasse-harmonie in gevaar gestel word deur uitvoering te gee aan die reg om onderrig te word in ŉ amptelike taal van jou keuse, word daar nie voldoen aan die kriteria van redelike uitvoerbaarheid nie.”